### 20.    Drøftelse af retning, initiativer og indsatser for etablering af ladestandere til elbiler

**Åbent**

Sagsnr.: 326-2021-17384       J.nr.: 05.09.06           Dokumentnr.:
326-2021-113240

**Sagstype**

Drøftelse.

**Resume og sagens baggrund**

Andelen af biler, der benytter el som drivmiddel, er nu støt
stigende. Det betyder, at behovet for lademuligheder også er stigende. Der er
lovpligtige krav til opstilling af ladeinfrastruktur, flere virksomhederne i
kommunen har tilkendegivet stor opmærksomhed på indsatser på området, og
operatører har tilkendegivet en interesse i et samarbejde om etablering af en
del af ladeinfrastrukturen. Der lægges derfor op til, at der igangsættes en
drøftelse af retning, initiativer og indsatser med henblik på en udbygning af
lade-infrastrukturen i Kalundborg Kommune.

**Indstillinger**

Chefen for Vej, Ejendom og Affald indstiller, at udvalget
drøfter retning, initiativer og indsatser for arbejdet med etablering af
el-ladestandere i Kalundborg Kommune.

**Behandling**

Teknik- og Miljøudvalget.

**Sagsfremstilling**

I forbindelse med nye lovkrav om ladeinfrastruktur, øget
salg af elbiler, samt en forholdsvis stor pendling både ind, ud og internt i
kommunen ses der et behov for at sætte fokus på ladeinfrastrukturen til
elbiler.

I arbejdet med indsatser og initiativer for at få etableret
en god og dækkende ladestanderinfrastruktur foreslås det:

·
at der formuleres en retning for arbejdet med udbygning af
ladeinfrastrukturen i Kalundborg Kommune,

·
at der igangsættes en dialog med relevante parter herunder
operatører, virksomheder, boligselskaber, elselskaber med flere,

·
at der ved udskiftning af kommunale biler påbegyndes en overgang
til elbiler,

·
at der lægges en plan for opfyldelse af krav i
ladestanderbekendtgørelsen.

Dialog med relevante parter

Administrationen har været i dialog med en enkelt
af ladestanderoperatørerne, der har tilkendegivet interesse i at
samarbejde om udbygning af infrastrukturen i 2021 og i de kommende år. I
den videre dialog med denne og eventuelt flere ladestanderoperatører foreslås
det, at der blandt andet igangsættes en vurdering af egnede arealer og
placeringer, hvor operatørerne kan opsætte ladestandere.

Der har herudover været en indledende pejling hos
symbiose-partnerne om virksomhedernes planer på kort og på langt sigt i
relation til etablering af oplademuligheder til el-biler. Generelt er
virksomhederne godt i gang med opfyldelsen af ladestanderbekendtgørelsen, og
virksomhederne tilkendegiver et ønske om placering af offentligt tilgængelige
hurtig- eller lynladere.

Administrationen foreslår, at der igangsættes yderligere
dialog med virksomheder, boligselskaber, ladeoperatører og elselskaber med
flere således, at det sikres, at der er samarbejde og dialog om den mest
hensigtsmæssige udbygning på området.

Eldrevne kommunale biler

Administrationen er i gang med at undersøge en model for
overgang til kommunale eldrevne biler i takt med udskiftning på området.

Lovbestemte krav

Bekendtgørelsen om etablering af elbilladestandere trådte
i kraft den 5. marts 2020 og stiller krav til forberedelse og
etablering af ladestandere både ved eksisterende bygninger, ved
nybyggeri og ved væsentlige ombygninger med virkning fra den 1. januar 2025
(se detaljer i Bilag 1). Det undersøges på hvilken måde, kommunen kan
opfylde ladestanderbekendtgørelsens bestemmelser inden den 1. januar 2025, og
der dannes samtidig et overblik over den eventuelle økonomi hertil.

Det skal bemærkes, at kommunerne på nuværende tidspunkt kun
må etablere ladestandere til brug for kommunens egne kommunale biler.
Kim Holst, som kommunen selv etablerer på kommunalt ejede arealer, må
derfor ikke stilles til rådighed for borgere og medarbejdere. Det forventes, at
der inden for de kommende år vil komme ny lovgivning, der vil give kommunerne
hjemmel til også at kunne etablere ladestandere til brug for borgere og
medarbejdere.

På offentlige arealer (vejarealer) gælder vejlovens
bestemmelser omkring ”råden over vej” i relation til at give private ladeoperatører
adgang til opstilling af ladestandere på for eksempel offentlige
parkeringspladser.

Retning
og målsætning for arbejdet med udbygning af ladeinfrastruktur:

Administrationen
foreslår, at der igangsættes et arbejde omkring udbygning af ladeinfrastrukturen
til elbiler,

·
hvor der er fokus på gode og dækkende
placeringer af ladestandere,

·
hvor der tages hensyn til flest mulige
borgere, virksomheder, pendlere, sommerhusejere, gæster og turister, og

·
hvor der er fokus på samarbejde med eksterne
operatører.

Herudover
foreslår administrationen, at der på baggrund af Teknik- og Miljøudvalgets drøftelser
formuleres en retning for arbejdet, der understøtter følgende målsætninger:

·
Kalundborg Kommune understøtter den grønne omstilling og ønsker dermed at minimere udledningen
af CO2 og at reducere støj- og luftforurening.

·
Kalundborg Kommune vil være på
forkant med udviklingen af ladeinfrastrukturen til elbiler i samspil med kommunens
virksomheder, ladeoperatører, boligselskaber, elselskaber med flere.

·
Kalundborg Kommune vil herudover
være i kontinuerlig udvikling på området og fortsat understøtte en udbygning af
ladeinfrastrukturen således, at den hele tiden modsvarer behovet for lademuligheder i kommunen.

Den videre proces:

På baggrund af Teknik- og Miljøudvalgets drøftelser vil
administrationen fortsætte arbejdet med ovennævnte initiativer og indsatser og
i det omfang, der er behov for det, på ny involvere udvalget. Udvalget for
Teknik og Miljø forventes løbende orienteret og inddraget i opgaven.

Skøn over behovet for ladestandere

I Bilag 1 er der blandt andet samlet en række oplysninger om
status vedrørende udviklingen på elbilmarkedet, skøn over behovet for
ladestandere, tekniske detaljer for ladestandertyperne,
ladestanderbekendtgørelsens indhold med videre.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Elbiler i Kalundborg - Power point | 326-2021-124721 |